  Виталий Пронин 2015-тӥ арын шаерысьтымы вань хозяйствоос пӧлысь 37-ез ӟеч выжыысь пудо вордонэн выризы.Кылем ар пумын шаерамы йылӥзы ӟеч выжыысь пудо вордӥсь предприятиос. Озьы 6 хозяйстволы племрепродуктор ним сётэмын.Трос йӧл сётӥсь скал вордон борды басьтӥськемъёс пӧлын: Алнаш ёросысь «Палэп», Вавож ёросысь «Горд Октябрь», Глазов ёросысь «Луч», Пичи Пурга ёросысь «Югдон» но «Аксакшур», Ува ёросысь «Рико-Агро» хозяйствоос. Племенной ужен вырон шаерамы валтӥсь интые пуктэмын. 2020-тӥ арозь 1 миллион тонна йӧл кысконъя ужпумез племенной скалъёстэк но ӟеч сиёнтэк уд быдэсты.Нялтас вераса, 2015-тӥ арын шаерамы лыдъяськиз 14 племенной завод но 22 репродуктор. Озьы шаерысьтымы вань хозяйствоос пӧлысь 37-ез ӟеч выжыысь пудо вордонэн выризы. Вань йӧл пӧлысь таос 30 процентсэ кыскизы.- 2015-тӥ арын котькуд скаллэсь шорлыдын поттӥм 5 сюрс 535 килограмм йӧл, нош племенной хозяйствоосын 6 сюрс килограммлэсь трос люкаськиз, - шуэ Гурт удысъя но сиён-юонъя министерствоысь пудо вордонъя но племенной ужъя управлениен кивалтӥсь Олег Овчинников. - 6 хозяйстволэн племенной луэмез быдэс шаермы понна туж шӧдскымон. Ӵапак соос ванен шаерамы кылем арын 11 толэзь ӵоже 23,8 сюрс тонналы уногес йӧл кыскыны быгатӥмы. Туннэ шаерысьтымы пудо пӧлысь 30 процентэз кысконо скалъёс ӟеч выжыысь луо. 2020-тӥ арозь та лыдпусэз 40 процентозь йылтыны чакламын.Елена Сараматова  